Sandero a reușit să fie, pentru a doua lună consecutiv, cel mai vândut model din Franța către persoanele fizice, unul dintre clasamentele considerate importante tocmai pentru că are la bază alegerile directe ale publicului francez. Modelul produs la Mioveni fusese pe prima poziție în acest clasament și în luna aprilie, scrie Automarket.ro.

Sandero a fost preferat în luna mai de 4.412 francezi, o creștere de nu mai puțin de 72% față de luna mai a anului trecut. Practic, una din 18 mașini vândute în Franța către persoane fizice este un Sandero, 87% dintre vânzările totale ale modelului Dacia în această țară fiind reprezentate de clienți individuali. Pe locurile al doilea și al treilea în acest segment s-au clasat Peugeot 208 (4102 înmatriculări) și Renault Clio (cu 3901 înmatriculări).

Dacă privim clasamentul pe primele cinci luni, Sandero se află pe locul al doilea în topul preferințelor persoanelor fizice din Franța, cu 21.367 de clienți, însă îi suflă în ceafă liderului Peugeot 208, care a fost preferat de 21.626 de francezi.

Una dintre explicațiile creșterii lui Sandero în Franța e legată de apariția cutiei automate robotizate Easy-R în ofertă, tehnologia fiind lansată în această săptămână și în România.